b'\n_START_ARTICLE_\nDelaveras\n_START_SECTION_\nGeografija\n_START_PARAGRAPH_\nDelavero valstijos ilgis yra 154\xc2\xa0km, o plotis vietomis svyruoja nuo 14\xc2\xa0km iki 56\xc2\xa0km. Valstijos plotas yra 5130\xc2\xa0km\xc2\xb2. Delaveras yra 49 valstija pagal dyd\xc4\xaf, lenkianti tik Rod Ailand\xc4\x85. \xc5\xa0iaur\xc4\x97je ribojasi su Pensilvanijos valstija, rytuose su Delavero upe, Delavero \xc4\xaflanka, Naujuoju D\xc5\xbeersiu ir Atlanto vandenynu, \xc5\xa1iaur\xc4\x97je ir pietuose su Merilandu. Kartu su Merilando ryt\xc5\xb3 pakrant\xc4\x97s apygardomis ir dvejomis Vird\xc5\xbeinijos apygardomis sudaro Delmarvos pusiasal\xc4\xaf, kuris i\xc5\xa1sid\xc4\x97sto \xc5\xbeemyn vidurio Atlanto pakrante._NEWLINE_Delavero valstijos ribos \xc5\xa1iaur\xc4\x97je i\xc5\xa1sid\xc4\x97sto ne\xc4\xafprastai, nes did\xc5\xbeioji dalis sienos su Pensilvanijos valstija sudaro 12 myli\xc5\xb3 ilgio arkos form\xc4\x85. Tai vienintel\xc4\x97 valstija visoje JAV, turinti ovalo formos sien\xc4\x85, kuri sudaryta br\xc4\x97\xc5\xbeus apskritim\xc4\x85, kurio centru tapo Niukaslo miestas. \xc5\xa0i 12 myli\xc5\xb3 siena su Pensilvanijos valstija vadinama\xc2\xa0\xe2\x80\x93 Dvylikos myli\xc5\xb3 \xc5\xbeiedu. \xc5\xa0iaur\xc4\x97s vakaruose po apskritimo br\xc4\x97\xc5\xbeimo liko plei\xc5\xa1tas tarp Merilando ir Delavero, kuris nuo 1921 met\xc5\xb3 oficialiai priklauso Delavero valstijai.\n_START_SECTION_\nTopografija\n_START_PARAGRAPH_\nDid\xc5\xbeioji dalis Delavero i\xc5\xa1sid\xc4\x97s\xc4\x8diusi lygum\xc5\xb3 regione. Auk\xc5\xa1\xc4\x8diausia vieta yra \xc5\xa1alia Elbright Azimuth, \xc5\xa1alia Konkordo vidurin\xc4\x97s mokyklos, vietov\xc4\x97s auk\xc5\xa1tis apie 140 metr\xc5\xb3 vir\xc5\xa1 j\xc5\xabros lygio. Pati \xc5\xa1iauriausia valstijos dalis \xc4\xafeina \xc4\xaf Apala\xc4\x8di\xc5\xb3 pjedmont\xc4\x85, \xc5\xa1i vietov\xc4\x97 yra kalvota, uol\xc4\x97ta. Tarp Naujojo Arko ir Vilmingtono, pagal Roberto Kirkvudo greitkel\xc4\xaf, driekiasi Apala\xc4\x8di\xc5\xb3 pjedmonto l\xc5\xab\xc5\xbeio linija, \xc5\xa1io greitkelio pietuose pereinama \xc4\xaf Atlanto pakrant\xc4\x97s lygumas, kurios yra pla\xc4\x8dios, sm\xc4\x97l\xc4\x97tos, o kai kuriose vietose pelk\xc4\x97tos.\n_START_SECTION_\nKlimatas\n_START_PARAGRAPH_\nKadangi beveik vis\xc4\x85 Delavero valstij\xc4\x85 sudaro Atlanto pakrant\xc4\x97s lygumos, did\xc5\xbei\xc4\x85j\xc4\x85 klimato dal\xc4\xaf lemia Atlanto vandenynas. Valstija yra tarp dr\xc4\x97gnos subtropin\xc4\x97s klimato juostos ir kontinentin\xc4\x97s klimato juostos. Nors valstijos ilgis tik 154\xc2\xa0km, temperat\xc5\xabros ir krituli\xc5\xb3 skirtumai yra pakankamai \xc5\xbeenkl\xc5\xabs. Pietin\xc4\x97je valstijos dalyje, kuri yra Atlanto vandenyno ir Delavero \xc4\xaflankos \xc4\xaftakos zonoje, vyrauja \xc5\xa1velnesnis klimatas, negu \xc5\xa1iaurin\xc4\x97je valstijos dalyje. Kar\xc5\xa1\xc4\x8dio rekordas Delavero valstijoje u\xc5\xbefiksuotas 1930 liepos 21 dien\xc4\x85 Milsbore (43\xc2\xa0\xc2\xb0C). \xc5\xa0al\xc4\x8dio rekordas (-27\xc2\xa0\xc2\xb0C) u\xc5\xbefiksuotas 1893 sausio 17 dien\xc4\x85 taip pat Milsbore.\n_START_SECTION_\nGamta\n_START_PARAGRAPH_\nTarpin\xc4\x97 klimato zona Delavere lemia didel\xc4\x99 augalin\xc4\x99 \xc4\xafvairov\xc4\x99 valstijoje. \xc5\xa0iauriniame valstijos tre\xc4\x8ddalyje auga \xc5\xa0iaur\xc4\x97s ryt\xc5\xb3 pakrant\xc4\x97s ir \xc4\x85\xc5\xbeuolyn\xc5\xb3 mi\xc5\xa1kai. Pietiniuose dviejuose valstijos tre\xc4\x8ddaliuose auga Vidurio Atlanto pakrant\xc4\x97s mi\xc5\xa1kai.\n_START_SECTION_\nInd\xc4\x97n\xc5\xb3 laikotarpis\n_START_PARAGRAPH_\nPrie\xc5\xa1 \xc4\xafsikuriant pirmiesiems europie\xc4\x8diams kolonistams Delavere gyveno algonkin\xc5\xb3 gentys, \xc5\xbeinomos Unami Lenape vardu arba delaverai. Gentys daugiausiai gyveno Delavero sl\xc4\x97nyje, palei Nantikoto up\xc4\x97s eig\xc4\x85. Unami Lenape gentys daugiausia sugyveno su Munsi Lenape gentimis, kuri\xc5\xb3 gyvenviet\xc4\x97s buvo i\xc5\xa1sid\xc4\x97s\xc4\x8diusios palei Hadsono up\xc4\x99. Delavero ind\xc4\x97n\xc5\xb3 gentys buvo i\xc5\xa1vys\xc4\x8diusios med\xc5\xbeiokl\xc4\x99 ir agrikult\xc5\xabrin\xc4\x99 visuomen\xc4\x99. Jie taip pat tarpininkavo prekiaujant su buvusiomis prie\xc5\xa1i\xc5\xa1komis mink\xc5\xb3 ir saska\xc4\x8denok\xc5\xb3 gentimis. 1670 metais irok\xc4\x97zai beveik sunaikino Delavero gentis, i\xc5\xa1lik\xc4\x99 paliko savo gyvenvietes ir iki XVIII am\xc5\xbeiaus persik\xc4\x97l\xc4\x97 \xc4\xaf Alegano kalnus. Tie ind\xc4\x97nai ir j\xc5\xb3 palikuonys, kurie liko Delavero teritorijoje, pri\xc4\x97m\xc4\x97 krik\xc5\xa1\xc4\x8dionyb\xc4\x99 ir buvo integruoti prie kit\xc5\xb3 valstijos gyventoj\xc5\xb3.\n_START_SECTION_\nKolonijinis laikotarpis\n_START_PARAGRAPH_\nPirmieji europie\xc4\x8diai, \xc4\xafsik\xc5\xabr\xc4\x99 dabartinio Delavero teritorijoje, buvo olandai. 1631 metais jie \xc4\xafk\xc5\xabr\xc4\x97 prekybinius postus Svanendalus, netoli Lewes miesto. Per kelerius metus naujieji kolonistai buvo i\xc5\xa1\xc5\xbeudyti vietos ind\xc4\x97n\xc5\xb3. 1638 metais Peteris Minuita, kartu su \xc5\xa1ved\xc5\xb3, suomi\xc5\xb3 bei oland\xc5\xb3 kolonistais, dabartiniame Vilmingtone \xc4\xafk\xc5\xabr\xc4\x97 \xc5\xa1ved\xc5\xb3 prekybin\xc4\xaf post\xc4\x85\xc2\xa0\xe2\x80\x93 Nauj\xc4\x85j\xc4\x85 \xc5\xa0vedij\xc4\x85. Naujoji kolonija gyvavo 17 met\xc5\xb3, ta\xc4\x8diau 1651 metais oland\xc5\xb3 kolonistai, kuriems vadovavo  Peteris Stuyvesantas, Niukasle \xc4\xafk\xc5\xabr\xc4\x97 fort\xc4\x85 ir 1655 metais u\xc5\xbekariavo Naujosios \xc5\xa0vedijos kolonij\xc4\x85 bei prijung\xc4\x97 j\xc4\x85 prie oland\xc5\xb3  Nauj\xc5\xb3j\xc5\xb3 Nyderland\xc5\xb3 kolonijos. Po 9 met\xc5\xb3, 1664, Anglijos laivynas, vadovaujamas Sero Roberto Karo, u\xc5\xbekariavo oland\xc5\xb3 kolonijas Delavere. Anglijos karalius, o tuo metu Jorko kunigaik\xc5\xa1tis Jok\xc5\xabbas II, naujajai kolonijai vadovauti paskyr\xc4\x97 Viljam\xc4\x85 Pen\xc4\x85. Viljamas Penas tuo metu buvo Pensilvanijos provincijos valdytojas ir siek\xc4\x97 savo valdoms pri\xc4\x97jimo prie vandenyno, tod\xc4\x97l Pensilvanijos provincijai buvo i\xc5\xa1nuomotos \xc5\xbeemutin\xc4\x97s Delavero apygardos._NEWLINE_Viljamas Penas \xc4\xafsteig\xc4\x97 Atstov\xc5\xb3 vyriausyb\xc4\x99 ir derino savo abiej\xc5\xb3 sri\xc4\x8di\xc5\xb3 valdym\xc4\x85 Generalin\xc4\x97je Asambl\xc4\x97joje. Iki 1704 met\xc5\xb3 Pensilvanijos provincija stipriai i\xc5\xa1sipl\xc4\x97t\xc4\x97 ir provincijos atstovai pareikalavo autonominio valdymo nepriklausomai nuo Delavero \xc5\xbeemutini\xc5\xb3 apygard\xc5\xb3. Nuo to laiko prad\xc4\x97ti rengti du Atstov\xc5\xb3 susirinkimai: Filadelfijoje ir Niukasle. Viljamas Penas ir toliau fakti\xc5\xa1kai vald\xc4\x97 abu regionus\xc2\xa0\xe2\x80\x93 Pensilvanijos provincij\xc4\x85 ir Delavero \xc5\xbeemutines apygardas, o toks valdymo b\xc5\xabdas nebuvo unikalus. Nuo 1703 iki 1738 met\xc5\xb3 Niujorkas ir Naujasis D\xc5\xbeersis taip pat dalinosi tuo pa\xc4\x8diu gubernatoriumi. Taip pat ir Masa\xc4\x8diusetsas su Naujuoju Hamp\xc5\xa1yru kur\xc4\xaf laik\xc4\x85 tur\xc4\x97jo t\xc4\x85 pat\xc4\xaf gubernatori\xc5\xb3._NEWLINE_Pager\xc4\x97jus ekonominei pad\xc4\x97\xc4\x8diai Anglijoje ir suma\xc5\xbe\xc4\x97jus nauj\xc5\xb3j\xc5\xb3 angl\xc5\xb3 imigrant\xc5\xb3 atvykimui \xc4\xaf Delaver\xc4\x85, i\xc5\xa1augo poreikis \xc4\xafsive\xc5\xbeti vergus. Po truput\xc4\xaf Delavere \xc4\xafsivyravo vergija, imta pla\xc4\x8diai kultivuoti tabak\xc4\x85.\n_START_SECTION_\nAmerikos revoliucijos laikotarpis\n_START_PARAGRAPH_\nKaip ir dauguma vidurio Amerikos kolonij\xc5\xb3, Delavero \xc5\xbeemutin\xc4\x97s apygardos kolonijos i\xc5\xa1 prad\xc5\xbei\xc5\xb3 nenor\xc4\x97jo nutraukti ry\xc5\xa1i\xc5\xb3 su Anglija. Gyventojai gerai sutar\xc4\x97 su brit\xc5\xb3 vald\xc5\xbeios atstovais kolonijoje, tod\xc4\x97l \xc4\xafgijo didesnes autonomines savivaldos teises, negu kitos Anglijos kolonijos. Vilmingtono uosto pirkliai bendradarbiavo su Anglijos pirkliais._NEWLINE_Niukaslo teisininkas Tomas Makeinas pasmerk\xc4\x97 Anglijos Anstpaud\xc5\xb3 akt\xc4\x85, o Kento apygardos gyventojas D\xc5\xbeonas Dikinsonas tapo Delavero Revoliucijos ra\xc5\xa1ytoju (angl. Penman of the Revolution). 1776 met\xc5\xb3 bir\xc5\xbeelio 15 dien\xc4\x85 Tomas Makeinas ir Cezaris Rodnis, po JAV nepriklausomyb\xc4\x97s deklaracijos pasira\xc5\xa1ymo, \xc4\xaftikino Delavero kolonijos atstovus paskelbti nepriklausomyb\xc4\x99 nuo Anglijos karalyst\xc4\x97s ir Pensilvanijos provincijos. 1777 met\xc5\xb3 rugpj\xc5\xabt\xc4\xaf Generolas Seras Viljamas Hou vadovavo brit\xc5\xb3 kariuomenei Brandivaino m\xc5\xab\xc5\xa1yje, kuriame pasiekus pergal\xc4\x99 britai u\xc5\xbe\xc4\x97m\xc4\x97 Filadelfijos miest\xc4\x85. Vienintelis m\xc5\xab\xc5\xa1is, kuris vyko Delavero kolonijos ribose, buvo \xe2\x80\x9eM\xc5\xab\xc5\xa1is prie Ku\xc4\x8dso tilto\xe2\x80\x9c 1777 metais rugs\xc4\x97jo 3 dien\xc4\x85._NEWLINE_Britams nugal\xc4\x97jus Brandivaino m\xc5\xab\xc5\xa1yje ir u\xc5\xbe\xc4\x97mus Vilmington\xc4\x85, Delavero valstijos prezidentas D\xc5\xbeonas Makinlis buvo \xc4\xafkalintas kal\xc4\x97jime. Iki pat karo pabaigos britai kontroliavo vis\xc4\x85 Delavero up\xc4\x97s region\xc4\x85. Per \xc5\xa1\xc4\xaf laikotarp\xc4\xaf britai steng\xc4\x97si u\xc5\xbekirsti keli\xc4\x85 prekybai ir r\xc4\x97m\xc4\x97 Sasekso apygardos vietos lojalistus, kurie palaik\xc4\x97 brit\xc5\xb3 vald\xc5\xbei\xc4\x85. Britai pa\xc5\xbead\xc4\x97jo vietos vergams laisv\xc4\x99 u\xc5\xbe pagalb\xc4\x85 kovoje prie\xc5\xa1 revoliucionistus, tod\xc4\x97l daug verg\xc5\xb3 trauk\xc4\x97 \xc4\xaf \xc5\xa1iaur\xc4\x99 prisijungti prie brit\xc5\xb3 karini\xc5\xb3 paj\xc4\x97g\xc5\xb3.\n_START_SECTION_\nVergijos laikotarpis ir JAV pilietinis karas\n_START_PARAGRAPH_\nDauguma kolonijos \xc4\xafk\xc5\xabr\xc4\x97j\xc5\xb3 atvyko \xc4\xaf Delaver\xc4\x85 i\xc5\xa1 Merilando ir Vird\xc5\xbeinijos valstij\xc5\xb3, kuriose tuo metu jau buvo daug gyventoj\xc5\xb3. Pastar\xc5\xb3j\xc5\xb3 valstij\xc5\xb3 ekonomik\xc5\xb3 pagrind\xc4\x85 sudar\xc4\x97 tabako auginimas ir vergai, kurie atliko tabako s\xc4\x97jimo bei auginimo darbus. Dauguma atvykstan\xc4\x8di\xc5\xb3 i\xc5\xa1 Anglijos kolonist\xc5\xb3 tapdavo plantacij\xc5\xb3 darbuotojais tam tikram laikotarpiui, da\xc5\xbeniausiai u\xc5\xbe tai gaudami apmok\xc4\x97jim\xc4\x85 tik u\xc5\xbe kelion\xc4\x99. Ankstyvaisiais Amerikos kolonizavimo metais skirtumas tarp verg\xc5\xb3 ir darbinink\xc5\xb3 i\xc5\xa1 Anglijos karalyst\xc4\x97s buvo menkas. Dauguma laisv\xc5\xb3j\xc5\xb3 buvusi\xc5\xb3 verg\xc5\xb3 i\xc5\xa1 Merilando valstijos atvykdavo \xc4\xaf Delaver\xc4\x85 su \xc5\xa1eimomis, kad \xc4\x8dia \xc4\xafsigyt\xc5\xb3 \xc5\xbeem\xc4\x97s. Da\xc5\xbeniausiai jie b\xc5\xabdavo verg\xc5\xb3 ir laisvai samdom\xc5\xb3 darbuotoj\xc5\xb3 palikuoniai._NEWLINE_Kai ekonomin\xc4\x97 pad\xc4\x97tis Anglijos karalyst\xc4\x97je \xc4\x97m\xc4\x97 ger\xc4\x97ti, staiga suma\xc5\xbe\xc4\x97jo \xc4\xaf Delaver\xc4\x85 atvykstan\xc4\x8di\xc5\xb3 brit\xc5\xb3, d\xc4\x97l to prad\xc4\x97jo intensyv\xc4\x97ti verg\xc5\xb3 atsive\xc5\xbeimas. Delavero \xc5\xabkinei sistemai per\xc4\x97jus i\xc5\xa1 tabako auginimo \xc4\xaf ferm\xc5\xb3 \xc5\xabkius suma\xc5\xbe\xc4\x97jo verg\xc5\xb3 poreikis. Plintant Amerikos revoliucin\xc4\x97ms id\xc4\x97joms vietiniai metodistai ir kvakeriai ragino vergvald\xc5\xbeius i\xc5\xa1laisvinti savo vergus. Iki 1810 met\xc5\xb3 trys ketvirtadaliai vis\xc5\xb3 juodaod\xc5\xbei\xc5\xb3 Delavero gyventoj\xc5\xb3 buvo laisvi. Kai D\xc5\xbeonas Dikinsonas 1777 metais i\xc5\xa1laisvino savo vergus, jis buvo did\xc5\xbeiausias vergvaldys visame Delavere, tuo metu tur\xc4\x97j\xc4\x99s 37 vergus. Iki 1860 met\xc5\xb3 stambiausias valstijos vergvaldys tur\xc4\x97jo tik 16 verg\xc5\xb3. Nors bandymai visi\xc5\xa1kai panaikinti vergij\xc4\x85 \xc5\xbelugo d\xc4\x97l tuometini\xc5\xb3 \xc4\xafstatym\xc5\xb3 sprag\xc5\xb3, fakti\xc5\xa1kai Delavero valstija atsisak\xc4\x97 vergov\xc4\x97s santvarkos. Pagal 1860 met\xc5\xb3 sura\xc5\xa1ymo duomenis 91,7\xc2\xa0% juodaod\xc5\xbei\xc5\xb3 gyventoj\xc5\xb3 buvo laisvi._NEWLINE_Nepriklausom\xc4\x85 juodaod\xc5\xbei\xc5\xb3 bendruomen\xc4\x99 1813 metais \xc4\xafteisino buv\xc4\x99s vergas Peteris Spenceris, pavadin\xc4\x99s bendruomen\xc4\x99 \xe2\x80\x9eAfrikie\xc4\x8di\xc5\xb3 S\xc4\x85jungos ba\xc5\xbeny\xc4\x8dia\xe2\x80\x9c (angl. Union Church of Africans). \xc5\xa0i bendruomen\xc4\x97 buvo Afrikos Metodist\xc5\xb3 Episkopin\xc4\x97s ba\xc5\xbeny\xc4\x8dios t\xc4\x85sa, kuri buvo \xc4\xafkurta 1793 metais Filadelfijoje. Peteris Spenceris naujai sukurtai bendruomenei Vilmingtone pastat\xc4\x97 nauj\xc4\x85 ba\xc5\xbeny\xc4\x8dios pastat\xc4\x85. Nuo 1814 met\xc5\xb3 Peteris Spenceris prad\xc4\x97jo rengti Did\xc5\xbeiojo rugpj\xc5\xab\xc4\x8dio (angl. Big August quarterly) susirinkimus, kurie vyksta iki \xc5\xa1iol ir yra vienas seniausiai vykstan\xc4\x8di\xc5\xb3 kult\xc5\xabrini\xc5\xb3 bei religini\xc5\xb3 rengini\xc5\xb3 visoje JAV._NEWLINE_Prie\xc5\xa1 prasidedant JAV pilietiniam karui Delavero valstija oficialiai buvo vergij\xc4\x85 \xc4\xafteisinusi valstija, ta\xc4\x8diau kare ji kov\xc4\x97si S\xc4\x85jungos pus\xc4\x97je. Delaveras balsavo prie\xc5\xa1 i\xc5\xa1stojim\xc4\x85 i\xc5\xa1 S\xc4\x85jungos valstij\xc5\xb3 1861 met\xc5\xb3 sausio 3 dien\xc4\x85. Dauguma Delavero gyventoj\xc5\xb3 kov\xc4\x97si S\xc4\x85jungos pus\xc4\x97je, ta\xc4\x8diau buvo kelios kuopos, kurios kov\xc4\x97si u\xc5\xbe Konfederatus Merilando ir Vird\xc5\xbeinijos valstijose. Delaveras buvo vienintel\xc4\x97 vergij\xc4\x85 \xc4\xafteisinusi valstija, kurioje nebuvo sudarytos karin\xc4\x97s paj\xc4\x97gos, kovojusios Konfederat\xc5\xb3 pus\xc4\x97je. 1865 met\xc5\xb3 gruod\xc5\xbeio m\xc4\x97nes\xc4\xaf buvo ratifikuota 13-ta JAV konstitucijos pataisa, i\xc5\xa1laisvinusi visus vergus Delavero valstijoje.\n_START_SECTION_\nDemografin\xc4\x97 pad\xc4\x97tis\n_START_PARAGRAPH_\nJungtini\xc5\xb3 Valstij\xc5\xb3 gyventoj\xc5\xb3 sura\xc5\xa1ymo biuro 2012 met\xc5\xb3 liepos 1 d. duomenimis, Delavere gyveno 917 092 gyventojai. Skai\xc4\x8diuojamas 2,1% prieaugis nuo 2010 met\xc5\xb3 JAV gyventoj\xc5\xb3 sura\xc5\xa1ymo. Delavero valstija u\xc5\xbeima 6 viet\xc4\x85 pagal gyventoj\xc5\xb3 tank\xc4\xaf, ta\xc4\x8diau tik 45 viet\xc4\x85 pagal gyventoj\xc5\xb3 skai\xc4\x8di\xc5\xb3.\n_START_SECTION_\nKalba\n_START_PARAGRAPH_\nPagal 2000 met\xc5\xb3 sura\xc5\xa1ymo duomenis, 91% Delavero gyventoj\xc5\xb3 gimtoji kalba buvo angl\xc5\xb3, 5% gimt\xc4\x85ja kalba kalb\xc4\x97jo ispani\xc5\xa1kai, 0,7%\xc2\xa0\xe2\x80\x93 pranc\xc5\xabz\xc5\xb3, 0,5%\xc2\xa0\xe2\x80\x93 kin\xc5\xb3, 0,5%\xc2\xa0\xe2\x80\x93 vokie\xc4\x8di\xc5\xb3. \xc4\xaestatym\xc5\xb3 leid\xc5\xbeiamoji vald\xc5\xbeia si\xc5\xabl\xc4\x97 oficiali\xc4\x85ja kalba pripa\xc5\xbeinti angl\xc5\xb3 kalb\xc4\x85 tiek Atstov\xc5\xb3 r\xc5\xabmuose, tiek Senate, ta\xc4\x8diau toks \xc4\xafstatymas priimtas nebuvo.\n_START_SECTION_\nEkonomika\n_START_PARAGRAPH_\nD\xc4\x97l valstijos \xc4\xafstatym\xc5\xb3, kurie yra palank\xc5\xabs bankams ir finans\xc5\xb3 \xc4\xafmon\xc4\x97ms, dauguma j\xc5\xb3 turi b\xc5\xabstines \xc5\xa1iaur\xc4\x97s Delavero dalyje. Finas\xc5\xb3 ir draudimo sektoriai yra pagrindiniai ekonominiai i\xc5\xa1tekliai, nors gamyba ir \xc5\xbeem\xc4\x97s \xc5\xabkis i\xc5\xa1lieka svarb\xc5\xabs valstijai._NEWLINE_Vidutin\xc4\x97s pajamos per metus vienam gyventojui sudaro 34 199 $, valstija u\xc5\xbeima 9 viet\xc4\x85 pagal \xc5\xa1\xc4\xaf rodikl\xc4\xaf. 2005 metais vidutinis savaitinis u\xc5\xbedarbis vienam gyventojui buvo 937 $, pagal \xc5\xa1\xc4\xaf rodikl\xc4\xaf valstija u\xc5\xbe\xc4\x97m\xc4\x97 7 viet\xc4\x85 \xc5\xa1alyje.\n_START_SECTION_\n\xc5\xbdem\xc4\x97s \xc5\xabkis\n_START_PARAGRAPH_\nPagrindiniai \xc5\xbeem\xc4\x97s \xc5\xabkio produktai yra m\xc4\x97siniai vi\xc5\xa1\xc4\x8diukai, kukur\xc5\xabzai, soj\xc5\xb3 pupel\xc4\x97s, pieno produktai.\n_START_SECTION_\nTransporto sistema\n_START_PARAGRAPH_\nTransporto sistem\xc4\x85 Delavero valstijoje pri\xc5\xbei\xc5\xabri Delavero transporto departamentas, kitaip \xc5\xbeinomas kaip DelDOT. Transporto departamento projektus i\xc5\xa1 dalies finansuoja Delavero transporto sistemos vyriausyb\xc4\x97s fondas, \xc4\xafkurtas 1987 metais. \xc5\xa0is fondas palaipsniui leido atskirti finansavim\xc4\x85 transporto sistemai nuo kit\xc5\xb3 projekt\xc5\xb3, kuriuos vykdo Delavero valstija. Delavero transporto departamentas atlieka keli\xc5\xb3 prie\xc5\xbei\xc5\xabros darbus, organizuoja sniego valym\xc4\x85 bei telkia savanorius, kurie tvarko keli\xc5\xb3 aplink\xc4\x85. Transporto departamentas taip pat finansuoja keli\xc5\xb3 \xc5\xbeenklinimo darbus, pri\xc5\xbei\xc5\xabri keli\xc5\xb3 mokes\xc4\x8di\xc5\xb3 surinkimo ta\xc5\xa1kus, valdo Delavero automobili\xc5\xb3 padalin\xc4\xaf bei Delavero vie\xc5\xa1ojo transporto sistem\xc4\x85 (angl. Delaware Transit Corporation). 2009 metais Delavero transporto departamentas pri\xc5\xbei\xc5\xabr\xc4\x97jo 13 507 mylias valstijos keli\xc5\xb3, tai sudar\xc4\x97 89\xc2\xa0% vis\xc5\xb3 Delavero valstijos vie\xc5\xa1\xc5\xb3j\xc5\xb3 keli\xc5\xb3. Likusi\xc4\x85 dal\xc4\xaf vie\xc5\xa1\xc5\xb3j\xc5\xb3 keli\xc5\xb3 pri\xc5\xbei\xc5\xabr\xc4\x97jo vietos savivaldos. Toks pasiskirstymas stipriai lenkia JAV vidurk\xc4\xaf, kai valstij\xc5\xb3 transporto departamentai pri\xc5\xbei\xc5\xabri tik 20\xc2\xa0% valstijos vie\xc5\xa1\xc5\xb3j\xc5\xb3 keli\xc5\xb3._NEWLINE_Amerikos vie\xc5\xa1ojo transporto asociacija 2003 metais Delavero vie\xc5\xa1ojo transporto sistem\xc4\x85 pripa\xc5\xbeino geriausia \xc5\xa1alyje. Vie\xc5\xa1ojo transporto sistema pla\xc4\x8diausiai apima \xc5\xa1iaurin\xc4\x99 Niukaslo apygardos dal\xc4\xaf, o su Kento ir Sasekso apygardomis apjungia didieji valstijos greitkeliai. Vie\xc5\xa1ojo transporto sistem\xc4\x85 sudaro vie\xc5\xa1ieji autobusai, traukiniai bei ne\xc4\xafgaliesiems ir senjorams skirtas specialus transportas.\n_START_SECTION_\nKeliai\n_START_PARAGRAPH_\nI\xc5\xa1 pietvakari\xc5\xb3 link \xc5\xa1iaur\xc4\x97s ryt\xc5\xb3 per Niukaslo apygard\xc4\x85 Delaver\xc4\x85 kerta 95-asis greitkelis (angl. Interstate highway 95 (I-95)). Tai stambiausias valstijoje greitkelis, ta\xc4\x8diau Delavere yra dar 6 greitkeliai (angl. U.S. Higways): US 9, US 13, US 40, US 113, US 202 ir US 301. Taip pat Delavere yra valstijos reik\xc5\xa1m\xc4\x97s greitkeli\xc5\xb3 (angl. State Highways): DE 1, DE 9, DE 404 ir kt. Greitkeliai US 13 ir DE 1, kurie prasideda i\xc5\xa1 \xc5\xa1iaur\xc4\x97s ir eina link piet\xc5\xb3, sujungia Vilmington\xc4\x85 ir Pensilvanij\xc4\x85 su Merilandu. Greitkelis DE 1 sujungia Vilmington\xc4\x85 su Delavero paj\xc5\xabriu. Greitkelis DE 9 jungia Dover\xc4\xaf su Vilmingtonu, pakeliui aplankydamas vaizding\xc4\x85 mar\xc5\xa1rut\xc4\x85 per Delavero \xc4\xaflank\xc4\x85. Greitkelis US 40 driekiasi i\xc5\xa1 ryt\xc5\xb3 \xc4\xaf vakarus, jungdamas Meriland\xc4\x85 su Naujuoju D\xc5\xbeersiu. Valstijoje yra 2 mokami greitkeliai: Delaware Turnpike, kitaip \xc5\xbeinomas kaip I-95, jis jungia Merilando valstij\xc4\x85 su Niukaslu ir Kor\xc4\x97jos karo veteran\xc5\xb3 atminimo greitkelis, kuris \xc5\xbeinomas kaip DE 1, jungia Vilmington\xc4\x85 ir Dover\xc4\xaf._NEWLINE_Delavero dvira\xc4\x8di\xc5\xb3 kelias 1 (angl. Delaware Bicycle Route 1), t\xc4\x99siasi per vis\xc4\x85 Delavero rytin\xc4\x99 pakrant\xc4\x99 nuo Merilando valstijos sienos prie Fenviko salos iki Pensilvanijos valstijos sienos \xc5\xa1iaur\xc4\x97je. Tai pirmasis \xc5\xbeym\xc4\x97tas dvira\xc4\x8di\xc5\xb3 kelias valstijoje._NEWLINE_Delavere yra apie 1 450 tilt\xc5\xb3, beveik visus juos pri\xc5\xbei\xc5\xabri DelDOT. 30\xc2\xa0% vis\xc5\xb3 tilt\xc5\xb3 pastatyta iki 1950 met\xc5\xb3. Lik\xc4\x99 tiltai, kuri\xc5\xb3 nepri\xc5\xbei\xc5\xabri valstijos transporto departamentas, tokie kaip: 4 Chesapeake regiono ir Delavero kanalo tiltai yra pri\xc5\xbei\xc5\xabrimi JAV kariuomen\xc4\x97s in\xc5\xbeinieri\xc5\xb3 korpuso, o Delavero atminimo tiltas (angl. Delaware Memorial Bridge) pri\xc5\xbei\xc5\xabrimas Naujojo D\xc5\xbeersio ir Delavero valstij\xc5\xb3 \xc4\xafkurtos Delavero up\xc4\x97s ir \xc4\xaflankos tarnybos (angl. Delaware River and Bay Authority).'